**ክልተ ካብ ሚእቲ “2%”**

ቅድሚ ምዝራብ ብዛዕባ ክልተ ካብ ሚእቲ፣

ኣለዋ ቃላት ሓቢረን ተጓዕዝቲ፣

ሓንቲ ዘይትፍለ ካብታ ካላኣይቲ፣

ተፋቒረን ዝነብራ መሳኒይቲ።

 ስመን ከላልየኩም ስምዑኒ ብትዕግስቲ፣

 ቀዳመይቲ ጉቡ፤ ዜጋ ተራኽብ ምስ መንግስቲ፣

 ካላኣይቲ መሰል፤ ወዲ ሃገር ዝሓፍሰላ ሃብቲ።

ጉቡኡ ዘይፈጸመ ነይሓትት መሰሉ፣

ሕጋዊ መስርሕ’ዩ ሃገራት ዝጥቀማሉ፣

ዓለም ብዓለሙ ኩሉ ዝሰርሓሉ።

 ገለ ሃገራት 25% ይብላ፣

 ገለ ከኣ 30% የኽፍላ፣

 ኣለዋ’ውን ካብኡ ንላዕሊ ኣብ ሕገን ዘስፈራ።

 ኣብ ኤርትራ 2% ሕጋዊት ኣይኮነትን ተባሂላ።

እቶም ነዚ ዝቛወሙ መዕገርገርቲ፣

ኣብዝነብሩሉ ሃገር እሺ ኢሎም ተማእዘዝቲ፣

ኣብ ኤርትራ ምስ ኮነ ግን ዘጸልሙ መንግስቲ።

 ገለ’ውን ኣለዉ ብረት መግዝኢ’ዩ ዝብሉ፣

 ምክልኻል ሃገር ሓይሉ ክለምስ ዝምህለሉ፣

 መታን ዕላማ መወልቶም ኣብ ተግባር ከውዕሉ።

ክልተ ካብ ሚእቲ ኣይኮነን ናይሕልና፣

ዜጋታት ዘተኣሳስር’ዩ ምስ ሃገርና፣

ጉቡእ ስለ ዝኾነ ከኣ ክንከፍል ኣሎና።

 እንቢ ኢሉ ሓንጊዱ ዝሓከለ፣

 የለን ዘገድዶ ክፈል እናበለ፣

 መሰሉ ግፉፍ ምዃኑ ይሓይሽ እንተስተውዓለ።

ዝሓትት ውን ኣይተሳእነን ዝብል ኣብ ምንታይ ዊዒሉ፣

መልሱ ግን ንጹር’ዩ ንዘስተብሃለሉ፣

ኣብቶም ስድራ ሰማእታት ይምደብ ተኸፋፊሉ።

 ገለ ከኣ ኣሎ መስሓቒ፣

 ስእነት ድዩ ወይስ ብቂ፣

 ሰጋ መጋእ ዝብል ብሓቂ።

ካብ ኩሉ ግን ኣሎ ዝገደደ፣

መንግስቲ ክቕየር’ዩ ኢሉ ዝሓንገደ፣

ወይ ከኣ ኣብ ዘለኹዎ እበሊ’ሉ ነብሱ ዝፈረደ።

 ክልተ ካብ ሚእቲ ኣይንጠምቶ ብረብሓና፣

 ንብረት ስለ ዘየጥረኩስ ኣይንበል ይሓይሽ ዓዲ ጓና፣

 ኣብዚ’ውን ኣይንነብርን ኢና ከይከፈልና።

ኣለዉ ጉርሒ ዝመስሎም ዓመጽቲ፣

ብስም ሓዎም ሓብቶም ዝገዝኡ ገዛውቲ፣

መታን ከይከፍሉ ክልተ ካብ ሚእቲ።

 መንግስቲ ባሕሪ’ዩ ከብዱ ባዓል ትዕግስቲ፣

 ንኹሉ ከርክበሉ”ዩ ስጉምቲ ብስጉምቲ፣

 ቀጢፉ ዝሓድር የለን ዋላውን ሓንቲ ለይቲ።

ዘለኣለማዊ ዝኽሪ ንስዋኣትና።

 ዕወት ንሓፋሽ

 **ገብረንጉስ መስመር።**